Xavi Simons

Xavier Quentin Shay "Xavi" Simons (s. 21. huhtikuuta 2003 Amsterdam) on alankomaalainen jalkapalloilija, pelipaikaltaan hyökkäävä keskikenttäpelaaja tai laitahyökkääjä. Hän edustaa Englannin Valioliigassa pelaavaa Tottenham Hotspuria. 
Seurajoukkueura.
Simons syntyi Amsterdamissa ja muutti kolmevuotiaana Espanjaan Alicanten kaupunkiin. Hän pelasi pitkään espanjalaisseura FC Barcelonan junioreissa ja nousi aikuisten liigatasolle ranskalaisseura Paris Saint-Germainissa, jossa hän pelasi seitsemän Ligue 1 -ottelua.
Simons siirtyi kesällä 2022 Eredivisiessä pelaavaan PSV Eindhoveniin viisivuotisella sopimuksella. Hän voitti kaudella 2022–2023 Eredivisien maalintekijätilaston tehtyään 34 ottelussa 19 maalia. Hän voitti myös Alankomaiden cupin. Eurooppa-liigassa hän pelasi seitsemän ottelua ja teki yhden maalin.
Simons siirtyi takaisin PSG:hen neljän miljoonan euron siirtosummalla kesällä 2023 mutta pelasi kauden 2023–2024 lainalla Saksan Bundesliigan RB Leipzigissa ja jatkoi siellä myös kauden 2024–2025. 30. tammikuuta 2025 Simons siirtyi RB Leipzigiin pysyvästi 50 miljoonan euron siirtosummalla. Hän pelasi ensimmäisellä lainakaudellaan 32 bundesliigaottelua ja teki niissä kahdeksan maalia. Mestarien liigassa hän pelasi kahdeksan ottelua ja teki kaksi maalia, Belgradin Punaista tähteä vastaan sekä koti- että vierasottelussa. Kaudella 2024–2025 hän pelasi 25 bundesliigaottelua, joissa hän teki 10 ja syötti seitsemän maalia. Mestarien liigassa hän pelasi viisi ottelua vailla maaleja. Kaudella 2025–2026 Simons ehti pelata RB Leipzigissa yhden bundesliigaottelun sekä yhden Saksan cupin ottelun SV Sandhausenia vastaan, jossa hän teki maalin ja antoi yhden maalisyötön.
Elokuussa 2025 Simons siirtyi englantilaisseura Tottenham Hotspuriin 60 miljoonan euron siirtosummalla. Sky Sportsin mukaan sopimus on viisivuotinen ja siihen sisältyy optio kahdesta lisävuodesta. Simonsin agentti toi myös ilmi, että he olivat neuvotelleet siirrosta myös Chelsean kanssa.
Maajoukkueura.
Simons on pelannut Alankomaiden monissa nuorisomaajoukkueissa. Hänet valittiin Alankomaiden miesten maajoukkueeseen MM-kilpailuihin 2022, ja hän pelasi ensimmäisen miesten maaottelunsa tullessaan vaihdosta kentälle MM-kilpailujen neljännesvälieräottelussa Yhdysvaltoja vastaan. EM-kilpailuissa 2024 hän pelasi joukkueensa kaikki kuusi ottelua ja niistä viisi avauskokoonpanossa. Hän teki tappiollisessa välieräottelussa Englantia vastaan joukkueensa ainoan maalin. Syyskuun 2025 alkuun mennessä hän on pelannut kaikkiaan 28 A-maaottelua ja tehnyt niissä viisi maalia: kesäkuussa 2024 ystävyysottelussa Islantia, heinäkuussa 2024 EM-kilpailuissa Englantia, syyskuussa 2024 Kansojen liigan ottelussa Bosnia ja Hertsegovinaa, maaliskuussa 2025 Kansojen liigan ottelussa Espanjaa ja kesäkuussa 2025 MM-karsintaottelussa Maltaa vastaan.
Yksityiselämä.
Simonsilla on surinamelaisia sukujuuria.
Simonsin isä Regillio Simons on entinen ammattilaisjalkapalloilija ja nykyinen jalkapallovalmentaja. Hän edusti pelaajaurallaan muun muassa Fortuna Sittardia, NAC Bredaa ja ADO Den Haagia. Uransa jälkeen hän on valmentanut AFC Ajaxin ja FC Volendamin juniorijoukkueita ja kaudella 2023–2024 hän toimi Volendamin edustusjoukkueen päävalmentajana.
Simons sai nimensä espanjalaisen jalkapalloilijan Xavi Hernándezin mukaan.